**NorthSide og SPOT præsenterer Veto**

**Åbningen af Godsbanen fejres fredag aften under SPOT med en unik koncert**

For at fejre samarbejdet mellem NorthSide Festival og SPOT Festival, og samtidig markere åbningen af det nye kreative område omkring Godsbanen, har NorthSide arrangeret en unik koncert med Veto under navnet **Rooftop Extravaganza**.

Her vil man fredag aften under SPOT Festival fra det fantastiske tagområde ovenpå Godsbanen kunne opleve både Veto levere en helt særlig koncertoplevelse.

- Idéen med Rooftop Extravaganza er at bruge det fantastiske område omkring Godsbanen på en innovativ måde. Vi er utroligt glade for, at dette kreative område er åbnet i Aarhus, og med denne koncert får vi mulighed for at inddrage bygningerne på en spændende måde og omdanne det store flotte tag til et fantastisk spillested.

Sådan siger John Fogde, talsmand for NorthSide, der er meget glad for, at man kan fejre samarbejdet med SPOT Festival med et arrangement, der vil give publikum en både musikalsk og visuelt imponerende oplevelse.

Hos SPOT er man glad for at kunne tilføje Veto til det allerede imponerende program, og om samarbejdet med NorthSide Festival siger Gunnar Madsen:

- Samarbejdet med NorthSide Festival giver os chancen for at skabe et nyt, stort reelt scenerum lige i hjertet af Godsbanen. Den chance har vi grebet, og med tilføjelsen af Veto bliver der tryk på fredag aften på den nye scene– ligesom vi også forventer os en spændende elektronisk scene lørdag aften samme sted - kurateret af Strøm Festivalen.

Veto kan opleves fra taget på Godsbanen fredag 4. maj fra klokken 22:30 under SPOT Festival. Koncerten præsenteres i et samarbejde mellem NorthSide Festival, SPOT Festival, Royal Beer og Spotify.

SPOT Festival afvikles i Musikhuset Aarhus, VoxHall, Atlas, Katapult, Train og det nye område ved Godsbanen i Aarhus i dagene 4.-5. maj, mens NorthSide Festival afvikles i Ådalen ved Aarhus i dagene 15.-17. juni.

Koncerten er åben for alle deltagere ved årets SPOT Festival.